Bandefigur anholdt og sigtes nu for forsøg på afpresning af et pizzeria i København

Har du kendskab til denne eller andre sager om afpresning, så tip os på sms 1224 (alm. takst) eller skriv mail til 1224@eb.dk

En 29-årig mand med indvandrerrødder fremstilles i dag i grundlovsforhør, hvor han sigtes i en sag om afpresning, erfarer Ekstra Bladet.

Det bekræftes af Københavns Politi:

- Det er korrekt, at vi i går har anholdt en 29-årig mand med tilknytning til LTF-banden. Han er mistænkt for i fællesskab med andre at have forsøgt at afpresse et pizzeria på Vesterbro, fortæller Torben Svarrer, leder af afdelingen for organiseret kriminalitet, Københavns Politi.

Den 29-årige er godt kendt af politiet i forvejen for blandt andet vold og røveri.

- Her var han angiveligt sammen med fire andre. Og i sagen er der tale om et større pengebløb.

Han vil ikke uddybe, præcist hvilket beløb, der er tale om.

- For politiet er det ikke beløbet, men metoderne og den afstumpethed, der finder sted, der er i fokus, fortæller Torben Svarrer.

Han fortæller, hvordan LTF-banden i følge politiets opfattelse på det seneste har været meget offensive, når det gælder afpresningsforsøg.

- Ind til videre har der været tale om en håndfuld, bare i denne uge. Men generelt har det stået på i en periode, fortæller han.

Her er der tale om mindre forretningsdrivende, der opsøges af bandefigurer, der her kræver pengebeløb:

- De lægger ikke ligefrem skjul på, at de kommer fra LTF. Her afkræver de et pengebeløb, og i den forbindelse falder der trusler om vold og det, der er værre, fortæller Torben Svarrer.

- Politiet ser på disse sager med stor alvor. Og det skal stoppes hurtigst muligt, derfor opfordrer vi folk, der har været udsat for afpresning, til at melde det med det samme, siger politichefen.

Politiet kan kontaktes på telefon 114